
A V I Z

asupra proiectului de Lege pentru aprobarea Ordonanţei de  urgenţă a Guvernului nr.45/2002 privind aprobarea  scoaterii din rezervele de stat a cantităţii de 1.100 tone hârtie de ziar pentru Societatea Comercială LETEA – S.A. Bacău.
În conformitate cu prevederile art.89 şi 107 din Regulamentul Camerei Deputaţilor, Comisia juridică, de disciplină şi imunităţi a fost sesizată, spre dezbatere şi avizare, în procedură de urgenţă,  cu proiectul  de Lege pentru aprobarea Ordonanţei de  urgenţă a Guvernului nr.45/2002 privind aprobarea  scoaterii din rezervele de stat a cantităţii de 1.100 tone hârtie de ziar pentru Societatea Comercială LETEA – S.A. Bacău, trimis cu adresa nr.245 din  16 mai 2002, înregistrată sub nr.31/507 din  16  mai 2002.

Proiectul de  lege a fost dezbătut şi adoptat de Senat la 9 mai 2002.


Potrivit prevederilor art.60 din Regulamentul Camerei Deputaţilor, comisia a dezbătut proiectul de lege, menţionat mai sus, în şedinţa din  21 mai 2002.



Membrii comisiei au examinat ordonanţa de urgenţă a Guvernului supusă aprobării,  expunerea de motive la proiectul de lege şi  avizul favorabil al Consiliului Legislativ nr.477 din 12 aprilie 2002. 

· 

În urma dezbaterilor, s-a hotărât, cu majoritate de voturi, avizarea favorabilă a proiectului de  lege adoptat de Senat, cu următorul amendament admis de comisie: 

· alin. (1) al art.1 din Ordonanţa de urgenţă a Guvernului nr.45/2002, se modifică şi va avea următorul cuprins:

“Art.1 -  (1) Prin derogare de la  prevederile art.5 alin.(2) din Legea nr.82/1992 privind rezervele de stat, republicată, se aprobă scoaterea din rezervele statului, cu titlu de  împrumut, pe termen de 180 de zile, a cantităţii de 1.100 tone hârtie de ziar care va fi acordată Societăţii Comerciale “LETEA” S.A. Bacău”.

Motivare:  s-a eliminat din  textul iniţial al articolului 1 alin.(1) din Ordonanţa de urgenţă a Guvernului nr.45/2002  sintagma “în condiţiile art.1562 din Codul civil”, considerându-se suficientă prevederea, potrivit căreia aprobarea scoaterii din rezerva de stat, cu titlu de împrumut, a cantităţii de 1.100 tone hârtie de ziar, se face prin derogare de la dispoziţiile art.5 alin.(2) ale Legii nr.82/1992, republicată.

De altfel, prevederile art.1562 din Codul civil, cuprinse în  TITLUL X, “DESPRE COMODAT”, nici nu pot fi aplicate în situaţia reglementată prin ordonanţa supusă aprobării, întrucât bunul împrumutat este consumabil şi ca atare,  la restituire, acesta  este înlocuit cu un alt bun, de aceiaşi natură, în vederea reintregirii stocului de rezervă pentru produsul respectiv.



În raport de obiectul şi conţinutul său, proiectul de lege face parte din categoria legilor ordinare.

PREŞEDINTE,
dr. Ionel OLTEANU

consilier

Diaconu Dumitra

